
R E F E R A T  DE  A P R O B A R E 
pentru modificarea și completarea Hotărârii Consiliului Local nr. 126/2021 privind indexarea chiriilor, redevențelor și taxelor de bază pe metru
pătrat pentru spațiile cu altă destinație decât aceea de locuință
și pentru terenurile aparținând domeniului public și privat
al Municipiului Brad, modificată și completată
prin H.C.L. nr. 23/2022



	Conform prevederilor art. 87 alin. 3 din O.U.G. nr. 57/2019 privind Codul administrativ, cu modificările și completările ulterioare, în scopul asigurării autonomiei locale, autoritățile deliberative ale administrației publice locale au dreptul să instituie și să perceapă impozite și taxe locale și să aprobe bugetele locale ale unităților administrativ – teritoriale, în condițiile legii.
	Sportul este un instrument puternic care ajută tinerii să-și conserve echilibrul fizic, dar și mintal, precum și o activitate elementară în viața fiecăruia întrucât aduce o serie de beneficii evidente asupra dezvoltării armonioase și asupra stării de sănătate.
	Sportul este hotărâtor pentru starea de sănătate în societatea modernă și, prin rolul său în educația formală și informală, constituie un element esențial al unei educații de înaltă calitate și contribuie la împlinirea personală a cetățenilor  de orice  vârstă.
	Prin Hotărârea Consiliului Local nr. 23/2022  s-a aprobat modificarea Hotărârii Consiliului Local nr. 126/2021 în sensul eliminării poziției nr. 10 din Anexa nr. 1 și completarea acesteia cu o nouă anexă care cuprinde taxele pentru ”Spații folosite pentru activități recreative, întrețineri corporale, cursuri dans și altele similare”. 
	Din dorința de a încuraja implicarea copiilor și tinerilor în activități și competiții sportive, în vederea stimulării interesului pentru practicarea în mod organizat a activităților de educație fizică și sport, precum și a formării de performeri, venim în sprijinul ONG-urilor din municipiul Brad care desfășoară activități sportive și/sau recreative, precum și a sportivilor din municipiul Brad care au obținut performanțe deosebite la nivel național, alții decât cei care activează în ONG-uri cu propunerea de reducere cu 50% a taxei pentru spațiile folosite pentru activități recreative, întrețineri corporale, cursuri de dans și altele similare.
	Precizăm că sportivii din municipiul Brad care au obținut performanțe deosebite la nivel național, alții decât cei care activează în ONG-uri, pot beneficia de
această reducere pentru o perioadă de până la un an de la data obținerii performanței.
	În contextul celor de mai sus am inițiat prezentul proiect de hotărâre prin care am propus modificarea și completarea Hotărârii Consiliului Local nr. 126/2021 privind indexarea chiriilor, redevențelor și taxelor de bază pe metru pătrat pentru spațiile cu altă destinație decât aceea de locuință și pentru terenurile aparținând domeniului public și privat al Municipiului Brad modificată și completată prin H.C.L. nr. 23/2022 și-l supunem  spre dezbatere  plenului Consiliului Local al Municipiului Brad în forma prezentată.
Invocăm în susţinerea propunerii noastre prevederile art. 463 alin. 2, alin. 3 şi alin. 4, art. 465, art. 466 şi art. 467 alin. 5 din Legea nr. 227/2015 privind Codul Fiscal, cu modificările şi completările ulterioare, ale art. 129 alin. 2 lit. c, alin. 7 lit. s din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.






Consilieri locali
Călin – Gheorghe DINEȘ
Adrian – Marius BENEA 

	






